Document ID: 32009R0781

REGOLAMENT TAL-KUMMISSJONI (KE) Nru 781/2009
tas-27 ta’ Awwissu 2009
li jemenda r-Regolament (KE) Nru 868/2008 dwar l-iskeda azjendali li għandha tintuża għall-iskop li jiġu determinati l-introjti tal-azjendi agrikoli u li tiġi analizzata il-ħidma ekonomika ta’ dawn l-azjendi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill Nru 79/65/KEE tal-15 ta’ Ġunju 1965 li jistabbilixxi netwerk għall-ġbir ta’ informazzjoni ta' kontabbiltà dwar id-dħul u l-operazzjoni kummerċjali ta’ azjendi agrikoli fil-Komunità Ekonomika Ewropea (1), u b’mod partikolari l-Artikolu 7(3) tiegħu,
Billi:
(1)
Ir-Regolament tal-Kummissjoni (KE) Nru 868/2008 (2) jistipula t-tip ta' dejta tal-kontabbiltà li għandha tingħata fl-iskeda azjendali.
(2)
Ir-Regolament tal-Kunsill (KE) Nru 73/2009 tad-19 ta' Jannar 2009 li jistabbilixxi regoli komuni għal skemi ta' appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta' appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (3), jibdel il-mod kif jitħallsu s-sussidji lill-bdiewa. Dawn it-tibdiliet għandhom jitqiesu fl-iskedi azjendali, sabiex ikun jista' jiġi mmonitorjat sew l-iżvilupp fid-dħul agrikolu u jingħata bażi suffiċjenti għall-analiżi tan-negozju tal-azjenda.
(3)
Ir-Regolament tal-Kummissjoni (KE) Nru 1242/2008 tat-8 ta’ Diċembru 2008 li jistabbilixxi tipoloġija Komunitarja għal azjendi agrikoli (4) introduċa varjabbli tal-klassifikazzjoni li jirrifletti l-importanza tal-attivitajiet l-oħra bi qligħ (OGA) direttament relatati mal-azjenda. Dan l-varjabbli tal-klassifikazzjoni għandu jiġi inkluż fl-iskeda azjendali.
(4)
Ir-Regolament (KE) Nru 1166/2008 tal-Parlament Ewropew u tal-Kunsill tad-19 ta' Novembru 2008 dwar stħarriġ ta' strutturi tal-impriżi agrikoli u stħarriġ dwar metodi ta' produzzjoni agrikola u li jħassar ir-Regolament tal-Kunsill (KEE) Nru 571/88 (5), jibdel il-mod kif is-siġar tal-Milied jiġu rreġistrati fl-istħarriġ tal-istruttura tal-farms. Ir-reġistrazzjoni tas-siġar tal-Milied fl-iskeda azjendali għandha tiġi aġġustata sabiex tkun konsistenti mal-istħarriġ tal-istruttura tal-farms.
(5)
Fil-forma attwali tal-iskeda azjendali, mhuwiex previst li jiġi indikat li l-biċċa l-kbira tal-art agrikola użata ta' azjenda ma tinsabx f'żona tal-fondi strutturali. Sabiex ikunu kkjarifikati aktar l-istruzzjonijiet, għandha tiżdied għażla ħalli jiġi indikat li l-farms ma jinsabux f'żona msemmija fl-Artikoli 5, 6 jew 8 tar-Regolament tal-Kunsill (KE) Nru 1083/2006 tal-11 ta' Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni u li jħassar ir-Regolament (KE) Nru 1260/1999 (6).
(6)
Fil-forma attwali tal-iskeda azjendali, mhuwiex previst li l-faqqiegħ jiġi rreġistrat bħala li tkabbar taħt kenn. Peress li l-faqqiegħ ta' spiss jitkabbar f'għerien jew f'binjiet, għandu jkun possibbli li jiġi indikat fl-iskeda azjendali li l-faqqiegħ jitkabbar taħt kenn.
(7)
Ir-Regolament (KE) Nru 868/2008 għandu għalhekk jiġi emendat skont dan.
(8)
Il-miżuri pprovduti f’dan ir-Regolament huma skont l-opinjoni tal-Kumitat Komunitarju tan-Netwerk tad-Dejta tal-Kontabbiltà Agrikola,
ADOTTAT DAN IR-REGOLAMENT:
Artikolu 1
L-Annessi I u II għar-Regolament (KE) Nru 868/2008 huma emendati skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mis-sena ta' kontabbiltà 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-27 ta’ Awwissu 2009.

Labels: 19
6